Обавезе пореских обвезника прописане су чланом 25. Закона о пореском поступку и пореској администрацији. Порески обвезник, у складу са овим законом, обавезан је да:

1. у прописаном року поднесе пријаву за регистрацију Пореској управи, осим обвезника за чију је регистрацију, односно упис у регистар, надлежна Агенција за привредне регистре и пријави све касније измене података у пријави који се не пријављују Агенцији за привредне регистре;
2. поднесе пореску пријаву Пореској управи на прописаном обрасцу, у року и на начин уређен пореским прописима;
3. поднесе документацију и пружи информације које захтева Пореска управа, у складу са пореским прописима;
4. води прописане пословне књиге и евиденције ради опорезивања;
5. у законским роковима тачно обрачунава порез, када је по закону дужан да то сам чини;
6. плаћа порез на начин, под условима и у року прописаном законом;
7. не омета и не спречава службена лица која учествују у пореском поступку у обављању законом утврђене дужности;
8. обавести Пореску управу о отварању или затварању рачуна код банке, друге финансијске организације, поштанске штедионице или друге организације која обавља платни промет (у даљем тексту: банка) у Аутономној покрајини Косово и Метохија или у иностранству – у року од 15 дана од дана отварања, односно затварања рачуна;
9. буде присутан током пореске контроле;
10. извршава и друге обавезе утврђене овим законом и другим пореским законима.